સાથે સાથે ઝળહળ થતી રોશની પછી બૂઝાતા જતા દીવડાઓમાં આધ્યાત્મિક સંદેશો છે. અમાસના દિવસે ય જો માણસ ધારે તો તેજપુંજ ઊભો કરી શકે છે, પણ જો એમાં સાતત્ય ન રહે તો એ તેજપુંજને અંધકાર તરફ જતાં પણ કોણ રોકી શકે છે? પરંતુ એ લુપ્ત થતી રોશની વચ્ચે ય ફરી નવા સૂરજની રાહ જોઈને નવી શરૂઆતનો એક વિકલ્પ હાજર રખાયો છે. આ તહેવાર છે આશાઓનો, આ તહેવાર છે નવી મહેચ્છાઓને મહેકાવવાનો, આ તહેવાર છે અંધકાર આતશબાજીની રતાશમાં હતાશા દૂર કરવાનો, આ તહેવાર છે ધમાકાઓ વચ્ચે ધરપત રાખીને નવા વર્ષને વધાવવાનો!